Απόφαση της Επιτροπής

της 29ης Ιανουαρίου 2004

για την τροποποίηση της απόφασης 97/788/ΕΚ του Συμβουλίου όσον αφορά τους ελέγχους που διεξάγονται στη Σερβία και το Μαυροβούνιο σχετικά με τις διατηρητέες ποικιλίες κτηνοτροφικών φυτών, τεύτλων, ελαιούχων και κλωστικών φυτών

[κοινοποιηθείσα υπό τον αριθμό Ε(2004) 147]

(Κείμενο που παρουσιάζει ενδιαφέρον για τον ΕΟΧ)

(2004/120/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/788 του Συμβουλίου, της 17ης Νοεμβρίου 1997, περί της ισοδυναμίας των ελέγχων των διατηρητέων ποικιλιών που διεξάγονται σε τρίτες χώρες(1), και ιδίως το άρθρο 2,

Εκτιμώντας τα ακόλουθα:

(1) Με την απόφαση 97/788/ΕΚ καθορίζεται ότι οι επίσημοι έλεγχοι που εφαρμόζονται για τη διατήρηση των ποικιλιών σε ορισμένες τρίτες χώρες για ορισμένα είδη προσφέρουν τις ίδιες εγγυήσεις όπως οι έλεγχοι που διεξάγονται στα κράτη μέλη, σύμφωνα με την απόφαση 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών(2).

(2) Η απόφαση 97/788/ΕΚ ισχύει για την Ομοσπονδιακή Δημοκρατία της Γιουγκοσλαβίας (γνωστή σήμερα ως Σερβία και Μαυροβούνιο) μόνο όσον αφορά ποικιλίες ορισμένων ειδών.

(3) Η εξέταση των κανόνων της Σερβίας και του Μαυροβουνίου και του τρόπου με τον οποίο εφαρμόζονται όσον αφορά τα είδη που περιλαμβάνονται στην οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(3), στην οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά(4) και στην οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών(5) έδειξε ότι οι έλεγχοι που εφαρμόζονται για τη διατήρηση των ποικιλιών προσφέρουν τις ίδιες εγγυήσεις όπως οι έλεγχοι που διεξάγονται στα κράτη μέλη.

(4) Η ισοδυναμία που έχει χορηγηθεί στη Σερβία και το Μαυροβούνιο πρέπει να επεκταθεί ώστε να καλύψει αυτά τα επιπλέον είδη.

(5) Ως εκ τούτου πρέπει να τροποποιηθεί ανάλογα η απόφαση 97/788/ΕΚ.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και πολλαπλασιαστικού υλικού για τη γεωργία, τα δενδροκηπευτικά και τη δασοκομία,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το παράρτημα της απόφασης 97/788/ΕΚ τροποποιείται ως εξής:

Στην εγγραφή δίπλα στον κωδικό "YU" της Ομοσπονδιακής Δημοκρατίας της Γιουγκοσλαβίας, η αναφορά "66/402" αντικαθίσταται από τις αναφορές "66/401, 66/402, 2002/54 και 2002/57".

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 29 Ιανουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 322 της 25.11.1997, σ. 39· απόφαση όπως τροποποιήθηκε από την απόφαση 2002/580/ΕΚ (ΕΕ L 184 της 13.7.2002, σ. 26).

(2) ΕΕ L 193 της 20.7.2002, σ. 1· οδηγία όπως τροποποιήθηκε τελευταία από τον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου (ΕΕ L 268 της 15.10.2003, σ. 1).

(3) ΕΕ 125 της 11.7.1966, σ. 2298/66· οδηγία όπως τροποποιήθηκε τελευταία από την οδηγία 2003/61/ΕΚ (ΕΕ L 165 της 3.7.2003, σ. 23).

(4) ΕΕ L 193 της 20.7.2002, σ. 12· οδηγία όπως τροποποιήθηκε τελευταία από την οδηγία 2003/61/ΕΚ.

(5) ΕΕ L 193 της 20.7.2002, σ. 60· οδηγία όπως τροποποιήθηκε τελευταία από την οδηγία 2003/61/ΕΚ.